Kookkuns - Solidariteit Wêreld LoopbaanSolidariteit Wêreld Loopbaan
Tuis › Artikels › Kookkuns
Solank as wat daar mense is, sal enige voorsiening van voedsel 'n plek hê in die arbeidsmark en dit betrek beslis die kookkuns. Van die mees elementêre toebroodjie by 'n speelgrondsnoepie tot die hoogs moontlike prestige-kwalifikasie in die kulinêre kuns kan vir die bereier of entrepreneur daaragter 'n inkomste bewerkstellig. Kos vorm 'n integrale deel van enige land se ekonomie.
Die wonderlike ding van 'n loopbaan in kosmaak is dat mense altyd weer moet eet en hierdie mark inderwaarheid nie sommer versadig sal word nie! Ironies genoeg is hongersnood volgens die Verenigde Nasies (VN) een van die hoofoorsake van wêreldsterftes; ongeveer 25 000 mense sterf daagliks van honger, waarvan 10 000 kinders is. Dié inligting bring bloot perspektief en ongelukkig sal kookkuns as 'n loopbaan nie sommer maklik daardie probleem kan oplos nie.
Ons word almal eintlik van kleinsaf stelselmatig bekendgestel aan 'n potensiële loopbaan in die kookkuns deurdat ons in ons ouerhuise 'n ouer of versorger sien kosmaak en dikwels daarby betrek word. Al was dit bloot om te help skottelgoed was! Hierdie agtergrond kan egter ook 'n siening vestig dat "kook" of "kosbereiding" nie groot markwaarde inhou nie, nie juis statuur in die arbeidsmark kan hê nie, of nie lonend genoeg is nie.
Al hierdie besware kan waar wees, maar in kookkuns lê daar onbetwiste buitengewoon gevarieerde loopbaankeuses. Daar is 'n beroep te vinde in feitlik elke moontlike nis in die kosmark. 'n Vaardige en vindingryke kok kan hom- of haarself ook telkens herontplooi volgens enige markbehoefte of kosgier. Kosmaak kan gewoon nooit uit die mode gaan of oorbodig verklaar word nie. Kyk gerus na entrepreneursdae by skole of by vlooimarkte en kunstefeeste. Die een gewaarborgde geldmaakitem, al is daar wisselende winsgrense in die spel, is immers die kosstalletjies! Dit is die een item waarvoor mense die maklikste meer geld sal uithaal as waarvoor aanvanklik begroot was, aangesien die gewilligheid om te bestee direk aan die maag en sintuie gekoppel is. Nogal 'n effens onbillike voordeel wat die verskaffer bo die koper het, maar die een aspek wat enigeen wat 'n vorm van kookkuns as 'n inkomstebron oorweeg, kan en behoort in te span.
Hoewel restaurante, as voorbeeld, 'n hewige ekonomiese knou opgedoen het tydens die Covid-19-inperking, moet mense steeds eet en is daar wonderlike planne gemaak om steeds aan die behoefte te voldoen. Mense het ook weer tuis begin bak en kook en moes kitskos eers tersyde laat. Aansit aan 'n etenstafel met huisgenote het weer waardering gekry en hoe en wat ons eet, het 'n introspektiewe tyd beleef. Dit het ook mense internasionaal aangespoor om meer van hul eie groente en vrugte te (begin) verbou. Dit is duidelik dat kos- en eetgewoontes altyd kan en sal aanpas, maar dit kan nooit gestaak word nie.
Dit bring ons by die immergroen beginsel van 'n vryemark en hoe dit loopbaankeuses raak: vraag en aanbod. Kosmaak het waarlik geen grense nie; daar is iets vir elke belanghebbende of rolspeler. Kleur, kultuur, geslag, ouderdom, opvoeding, stand, ekonomiese status, liggaamsbevoegdheid of selfs politieke assosiasie het geen impak op die smaak en kwaliteit van lekker kos nie.
Uiteraard kan nis-opleiding en kwalifikasies die loopbaandeure verder oopstoot, maar dis nie 'n voorvereiste om daarmee te kan geld verdien nie. Let wel daarop dat kosmaak nogal 'n fisies uitdagende werk kan wees, met soms lang ure en kleinerige winsgrense. Tog bied die waarborg van produkaanvraag redelike sterk werksekuriteit indien jy jou "sakeplan" slim uitwerk en deurvoer. Jy kan so klein begin as wat jy wil en soos vir jou moontlik is en daarna uitbrei na gelang van jou omstandighede en die middele tot jou beskikking. Kyk gerus na die geniale sake-ywer van die spaza-winkeleienaar en tuisonthaler en raak self ook begeester! Eksklusiewe tuisgekookte aansit-etes is binne die bereik van enigeen met 'n bietjie woema. En die bemarking word sommer gratis vir jou gedoen deur die lekkerbekke wat jou kos gekoop en geëet het.
Verskillende kulinêre keuses, kookkunsloopbane en aspekte van hierdie bedryf word in afsonderlike opvolgartikels belig. Vir die doel van hierdie agtergrond en inleidende artikel is daar nie gefokus op 'n spesifieke kookkuns-loopbaankeuse nie. Die moontlikhede loop te wyd. Hopelik het dié bespreking jou wel laat regop sit en vra waarom jy nie lankal reeds jou talent en liefde vir kosmaak as 'n lonende toekoms oorweeg het nie.
Indeed Career Guide. 25 November 2020. 'Top 12 Careers in Food'. By: https://www.indeed.com/career-advice/finding-a-job/careers-in-food.
United Nations Chronicle. s.a. 'Losing 25,000 to hunger every day'. By: https://www.un.org/en/chronicle/article/losing-25000-hunger-every-day.